Virallinen lehti nro C 341 , 09/11/1998 s. 0126



A4-0363/98 Päätöslauselma esityksestä EHTY:n toimintatalousarvioksi vuodeksi 1999 (SEC(98)0966 - C4-0394/98) Euroopan parlamentti, joka - ottaa huomioon EHTY:n perustamissopimuksen määräykset ja erityisesti sen 55, 56 ja 95 artiklan, - ottaa huomioon komission laatiman esityksen EHTY:n toimintatalousarvioksi vuodeksi 1999 (SEC(98)0966 - C4-0394/98), - ottaa huomioon komission tiedonannon ja siihen sisältyvän neuvoston puoltavaa lausuntoa ja EHTY:n neuvoa-antavan komitean kuulemista koskevan pyynnön, EHTY:n perustamissopimuksen 95 artiklan nojalla, koskien luonnosta komission päätökseksi (SEC(98)0967), - ottaa huomioon EHTY:n neuvoa-antavan komitean päätöslauselman ehdotuksesta EHTY:n talousarvion sisällyttämiseksi yleiseen talousarvioon, - ottaa huomioon alustavan talousarvioesityksen ja talousarvioesityksen varainhoitovuodeksi 1999 (C4-0300/98), - ottaa huomioon komission esittämän alustavan esityksen korjaavaksi ja täydentäväksi talousarvioksi 1/98, - ottaa huomioon 22. lokakuuta 1998 antamansa päätöslauselman komission tiedonannosta neuvostolle: EHTY:n perustamissopimuksen voimassaolon päättyminen - Rahoitustoiminta (KOM(97)0506 - C4-0573/97) ((Kyseisen istunnon pöytäkirja, osa II, kohta 1 c.)), - ottaa huomioon budjettivaliokunnan mietinnön (A4-0363/98); A. ottaa huomioon, että EHTY:n kokoamat varaukset ja varat riittävät takaamaan toimintatalousarvioiden rahoituksen perustamissopimuksen voimassaolon päättymiseen 23. heinäkuuta 2002 asti, B. katsoo, että EHTY:n, jota ollaan purkamassa, omaisuus voisi palautua jäljelle jääville yhteisöille, C. katsoo, että perustamissopimuksen voimassaolon päätyttyä on jatkettava tiettyjä tehokkaaksi osoittautuneita toimia ja erityisesti näihin kahteen teollisuudenalaan liittyvää tutkimusta (55 artikla), D. katsoo, että EHTY:n erityisesti 56 artiklan nojalla käyttöönottamat rahoitusjärjestelyt ovat suuresti lieventäneet niitä vakavia sosiaalisia ja rakenteellisia seurauksia, joita hiili- ja terästeollisuudessa viime vuosikymmenten aikana toteutetut rakenneuudistukset ovat aiheuttaneet, E. katsoo, että komission laatimien ennusteiden mukaan työpaikkoja tullaan vielä vuonna 1999 menettämään hiiliteollisuudessa 11 000 ja terästeollisuudessa 6 000; 1. Panee merkille, että EHTY:n toimintatalousarvion vaiheittainen lakkauttaminen (phasing out) on todella alkanut, sillä sitä rahoitetaan enää sisäisin varoin; 2. Toteaa, että komissio on ottanut perustamissopimuksen 95 artiklan nojalla toimintatalousarvioon 30 miljoonan euron summan yleiseen talousarvioon suoritettavana siirtona Rechar II ja Resider II -yhteisöaloitteita varten; 3. Katsoo, että tällä kompensoidaan tiettyjen rahoitustoimien, kuten tuotantosuunnan muuttamiseen perustamissopimuksen 56 artiklan nojalla myönnettävien lainojen lakkauttamista; 4. Katsoo, että tämänkaltainen siirto vastaa parlamentin toivetta, jonka se ilmaisi 18. joulukuuta 1997 antamassaan päätöslauselmassa esityksestä EHTY:n toimintatalousarvioksi vuodeksi 1998 (SEC(97)0933 - C4-0270/97) ((EYVL C 14, 19.1.1998, s. 120.)), sillä siinä otetaan ylijäämävaraukset järkevään käyttöön; 5. Hyväksyy näin ollen komission ehdotuksen talousarviota koskevat ja institutionaaliset näkökohdat, sillä sen ansiosta voidaan konkreettisesti aloittaa EHTY:n toimien sisällyttäminen yleiseen talousarvioon (phasing in) ottamalla yleisen talousarvion tulotaulukkoon yhteensä 60 miljoonaa euroa; 6. On sitä mieltä, että komission valinta myötäilee parlamentin ilmaisemaa toivetta, että työpaikkojen luomista EHTY:n perinteisillä toiminta-alueilla ja -aloilla tuettaisiin; 7. Panee merkille, että tämä ehdotus vastaa Amsterdamin Eurooppa-neuvoston hyväksymiä suuntaviivoja ja erityisesti neuvoston 15. joulukuuta 1997 antamaa päätöslauselmaa työllisyyspoliittisista suuntaviivoista ((EYVL C 30, 28.1.1998, s. 1.)); 8. Kannattaa yhtenä budjettivallan käyttäjänä tämän summan ottamista talousarvioon tiettyyn käyttötarkoitukseen sidottuna tulona, joka muodostaa yleisestä talousarviosta rahoitettavan politiikan lujittamiseen tarkoitetun lisävaran; 9. Pahoittelee, ettei neuvosto ole hyväksynyt tätä ehdotusta ja ettei siitä näin ollen anneta puoltavaa lausuntoa EHTY:n perustamissopimuksen 95 artiklan nojalla komission ehdottaman yleiseen talousarvioon suoritettavan 30 miljoonan euron siirron hyväksymiseksi; 10. Katsoo, että EHTY:n perustamissopimuksessa (49 - 56 artikla) komissiolle annetaan laajat valtuudet tarpeiden määrittämisen ja varainhoidon alalla; odottaa tämän vuoksi komission panevan täytäntöön ehdotuksen, jonka mukaan osa ylijäämävarauksista (30 miljoonaa euroa vuonna 1999) budjetoidaan mukautus- ja tuotantosuunnan muutostoimin kyseisten alojen rakenneuudistuksista kärsineiden unionin alueiden hyväksi; ilmoittaa olevansa valmis toteuttamaan asianmukaisia toimenpiteitä tämän tavoitteen saavuttamiseksi; 11. Katsoo muiden ennakoitujen menojen osalta, että tietyt mukautukset ovat tarpeen, erityisesti mukautustukien, hiili- ja teräsalan sosiaalisiin toimenpiteisiin myönnettävien tukien ja tutkimustukien osalta; 12. Katsoo, että koska EHTY:n perustamissopimuksen voimassaolo päättyy vuonna 2002, EHTY:n sisällyttämistä yleiseen talousarvioon on käsiteltävä laajentumista silmällä pitäen, ja pyytää tämän johdosta komissiota myöntämään Phare-ohjelman määrärahoja jäsenyyttä hakeneiden valtioiden hiili- ja teräsalaan liittyvään toimintaan; 13. Pyytää komissiota vähentämään hallintomenoja, jotka ovat pysyneet ennallaan 46 vuotta, nyt kun EHTY:n toiminnan lakkauttaminen on tosiasiallisesti alkanut; 14. Palauttaa mieliin, että parlamentissa 1993 antamassaan julkilausumassa komissio sitoutui hyväksymään parlamentin EHTY:n toimintatalousarviota koskevien lausuntojen sitovan luonteen; 15. Kehottaa puhemiestään välittämään tämän päätöslauselman komissiolle, neuvostolle ja EHTY:n neuvoa-antavalle komitealle.